Klassikaline juhtimisviga, mis töötajale vertikaalset karjääri pakkudes tihti tehakse, seisneb selles, et firma parim spetsialist ülendatakse juhiks.    Arvates muidugi, et ta on selle ära teeninud ning et see motiveerib teda ja küllap ta siis innustab oma  asjatundlikkusega teisigi. Sageli juhtub aga, et spetsialistil puuduvad juhtimiseks vajalikud oskused ja nii tunneb ta end ebapädevana. Tal on raske ennast kolleegide ees kehtestada ja ülesandeid delegeerida. Pigem kipub ta ise asju ära tegema ja targutama, kuidas ikka kõige õigem oleks. Vahel ei pruugi ta näha ka juhtimiseks vajalikku tervikpilti. Kui teda jättagi ilma koolituse ja toetuseta, on tulemuseks üks läbipõlenud kehv juht, kes ei pruugi teatud aja möödumisel olla isegi enam hea spetsialist. Halvemal  juhul lahkub inimene firmast, arvates, et tagasi oma vanasse ametisse minna oleks ka häbiasi.